33. ΝΟΜΟΘΕΤ. ΔΙΑΤΑΓΜΑ υπ’ αριθ. 366 της 31 Ιουλ./αναδημ. 19 Αυγ. 1947 Περί συστάσεως Ειρηνοδικείου εν Χαλανδρίω. Άρθρ.1.-Συνιστάται Ειρηνοδικείον α΄ τάξεως εδρεύον εν Χαλανδρίω και έχον περιφέρειαν τον Δήμον Χαλανδρίου τας Κοινότητας Μελισσίων, Πεντέλης, Αγίας Παρασκευής, Χολαργού, Ψυχικού, Νέου Ψυχικού, Φιλοθέης, τους συνοικισμούς Βριλλησίων, Φραγκοκκλησιάς και Πολυδρόσου ως και πάντα συνοικισμόν περιλαμβανόμενον εντός της περιφερείας ταύτης. Άρθρ.2.-Το προσωπικόν του Ειρηνοδικείου απαρτίζεται εξ ενός Ειρηνοδίκου α΄ τάξεως μειουμένου κατά ένα του αριθμού των Ειρηνοδικών ή Πταισματοδικών Αθηνών δι’ αποφάσεως του επί της Δικαιοσύνης Υπουργού, ενός Γραμματέως Ειρηνοδικείου α΄ τάξεως αυξανομένου κατά ένα του αριθμού των οργανικών θέσεων των Γραμματέων Ειρηνοδικείων α΄ τάξεως και Πταισματοδικείων, και ενός εμμίσθου δικαστικού κλητήρος αυξανομένου κατά ένα του αριθμού των οργανικών θέσεων των εμμίσθων δικαστικών κλητήρων. Σελ. 176 Το λοιπόν προσωπικόν της Γραμματείας καθορίζεται δι’ αποφάσεως του επί της Δικαιοσύνης Υπουργού, μειουμένων αντιστοίχως των θέσεων της Γραμματείας του Ειρηνοδικείου ή Πταισματοδικείου Αθηνών. Άρθρ.3.-1.Ημέρα ενάρξεως του Ειρηνοδικείου Χαλανδρίου ορίζεται η 1η Αυγ. 1947 αφ’ ης πάσαι αι πολιτικαί και ποινικαί υποθέσεις, αι υπαγόμεναι εις την αρμοδιότητα του Ειρηνοδικείου Χαλανδρίου εκκρεμείς δε ενώπιον του Ειρηνοδικείου Αθηνών και Αμαρουσίου και του Πταισματοδικείου μεταβιβάζονται εις το Ειρηνοδικείον Χαλανδρίου. 2.Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 